b'\n_START_ARTICLE_\nUlsted Kirke\n_START_SECTION_\nKirkebygningens ydre\n_START_PARAGRAPH_\nKirken ligger h\xc3\xb8jt h\xc3\xa6vet p\xc3\xa5 en bakke udenfor Ulsted. Den \xc3\xa6ldste del er en romansk kvaderstenskirke, hvor koret senere er forh\xc3\xb8jet, s\xc3\xa5 tagryggen er i forl\xc3\xa6ngelse af skibets. I sengotisk tid er der opf\xc3\xb8rt et nordkapel i munkesten og med kamtakkede gavle. Indtil 1927 var kirken kullet (uden t\xc3\xa5rn) med kirkeklokken oph\xc3\xa6ngt i en klokkestabel p\xc3\xa5 kirkeg\xc3\xa5rden. I stedet blev nu bygget et kraftigt t\xc3\xa5rn med tegltag. Det gamle v\xc3\xa5benhus blev i 1963 erstattet med et nyt og moderne, hvor sidefladerne best\xc3\xa5r af metalrammer med glas. Det er ligesom skib og kor d\xc3\xa6kket med blytag.\n_START_SECTION_\nKirkerummet\n_START_PARAGRAPH_\nForh\xc3\xb8jelsen af koret er formentligt sket i forbindelse med indbygning af gotisk hv\xc3\xa6lv i koret i sengotisk tid. Kirken har i \xc3\xb8vrigt fladt br\xc3\xa6ddeloft med synlige bj\xc3\xa6lker. Koret og skibet er forbundet med en sn\xc3\xa6ver korbue. B\xc3\xa5de sidekapel og t\xc3\xa5rnrum er med buer forbundet med skibet. I t\xc3\xa5rnrummet st\xc3\xa5r orglet og sidekapellet rummer ekstra siddepladser for menigheden.\n_START_SECTION_\nInventar\n_START_PARAGRAPH_\nD\xc3\xb8befonten er romansk i en enkel udformning. Der opbevares i n\xc3\xa6rheden af den et \xc3\xa6ldre d\xc3\xa5bsfad fra 1575. Alteret er nyt fra kirkens seneste restaurering. Altertavlen er af Rudolf Pedersen 1929 og forestiller Kristus og den samaritanske kvinde. Andetsteds i kirken er oph\xc3\xa6ng to \xc3\xa6ldre altertavler. Der er alterkalk fra 1675 og oblat\xc3\xa6ske fra 1734. Pr\xc3\xa6dikestolen er fra ca. 1600 og i ren\xc3\xa6ssancestil. Der er billeder af de fire evangelister. Billedene blev malet af Knud Sinding i 1921.\n_START_SECTION_\nKirkeskibet\n_START_PARAGRAPH_\nFem master skonnert. Oph\xc3\xa6ngt 1920 af pastor Andreasen. Renoveret 1992 af maler Ove Andersen, Slagelse'